Nýtt Íslandsmet í golfmaraþoni sett á Akranesi Ungir kylfingar úr Golfklúbbnum Leyni á Akranesi hafa að undanförnu aflað fjár til æfingaferðar til Novo Sanctri Petri í byrjun næsta mánaðar . Í þeim tilgangi efndu þeir til golfmaraþons um síðustu helgi og höfðu áður safnað áheitum meðal bæjarbúa . Golfmaraþonið fór fram á æfingasvæðinu í Teigum á Garðavelli . Níu strákar á aldrinum 14 - 17 ára í afreksefnahópi Leynis æfðu golf í 25 klst. samfellt . Byrjað var klukkan átta á laugardagsmorgun . Tveir til þrír slógu til skiptis og síðan var spilað sleitulaust til klukkan níu á sunnudagsmorgun . Þar með var Íslandsmetið slegið en fyrra metið var nákvæmlega einn sólarhringur , eða 24 tímar , sett af afreksefnahópi Leynis 2008 . Mjög gott veður var allan tímann sem golfmaraþonið fór fram , 1 - 3 stiga frost og lygnt . Í tilkynningu frá Leyni segir að golfstrákarnir vilji þakka kærlega öllum þeim fjölmörgu sem styrktu þá með áheitum .